15-04-2015

**Høringssvar til Første udkast til Regulativ for gader, torve og pladser i Vordingborg Kommune**

Handicaprådet anbefaler, at følgende forhold inddrages i udkastet:

**Blinde og svagtsynede**

Gående, som er blinde eller svagtsynede, kan i værste fald få alvorlige faldskader som følge af, hvad denne gruppe oplever som pludselig opståede hindringer. Måske er de værste skader hovedskader som følge af genstande eller hindringer i hovedhøjde. Disse hindringer fanges ikke af førerhund eller stok, hvis hindringen ikke er jordhøjde. Afstandskravet på 2,20 m over gadeniveau imødekommer dette hensyn.

Gangarealet på minimum 1,5 m i bredden er godt, hvis det vel at mærke overholdes i praksis.

Imidlertid kan blinde eller svagtsynede vanskeligt zigzagge mellem diverse hindringer, når de går ned ad gaden. Derfor har Handicaprådet et ønske om, at alle hindringer så vidt muligt holdes i én bane, der går ligeud.

**Handicapbiler i gåzone**

Handicaprådet vil anbefale, at også handicapbiler med et synligt parkeringskort (tidl. kaldet handicapskilt) også har lov til at køre i gåzonerne.

Vi vurderer, at det antalsmæssigt kun vil dreje sig om ganske få handicapbiler, men til gengæld vil en sådan mulighed i høj grad kompensere for den nedsatte eller manglende mobilitet og have stor betydning og være en stor hjælp for den enkelte.

Det gælder særligt i Vordingborg by, hvor apoteket ikke kun ligger i gåzonen men også har flere trin ind. En køretilladelse som beskrevet ovenfor, vil give mulighed for at køre i sin handicapbil til apoteket og ringe herfra efter betjening fra den nuværende handicapparkeringsplads udenfor.

Gennemføres det foreliggende udkast, skal mennesker med nedsat mobilitet i al slags vejr knokle frem til apoteket og som de eneste blive udenfor i regn og blæst under hele betjeningen.

**Handicappolitik**

I kommunens handicappolitik fremgår følgende bl.a.: "Vores mål er at sikre tilgængeligheden til det offentlige rum og til offentlig information, så alle borgere har lige mulighed for at færdes og deltage i samfundslivet."

Med venlig hilsen

Anders J. Andersen

formand